Alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash sohasidagi ishlarni tashkil etishni tartibga solish va nazorat qilishni takomillashtirish chora-tadbirlari toʻgʻrisida
(resolution, 2025-12-16)

Alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlashga yoʻnaltirilgan mablagʻlardan yanada samarali foydalanilishini taʼminlash, shuningdek nazarda tutilgan ishlarni bajarish sifati yuzasidan nazoratni kuchaytirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat arxitektura va qurilish qoʻmitasi, Iqtisodiyot vazirligi va Moliya vazirligining Oʻzbekiston Respublikasi Vazirlar Mahkamasi huzurida davlat muassasasi shaklida Alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash direksiyasini (keyingi oʻrinlarda Direksiya deb ataladi) tashkil etish toʻgʻrisidagi taklifi maʼqullansin. 2. Quyidagilar Direksiyaning asosiy vazifalari etib belgilansin: Oʻzbekiston Respublikasi Prezidenti va Hukumatining alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash masalalari boʻyicha qarorlari loyihalarini tayyorlash va belgilangan tartibda Oʻzbekiston Respublikasi Vazirlar Mahkamasiga kiritish; alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash boʻyicha loyihalarning buyurtmachisi funksiyalarini bajarish va ularning amalga oshirilishi sifatini nazorat qilish, shuningdek ularni oʻz vaqtida ishga tushirish; alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash uchun xalqaro grantlarni, texnik koʻmaklashish mablagʻlarini, xayriya ehsonlarini, imtiyozli kreditlarni, shu jumladan xorijiy imtiyozli kreditlarni hamda qonun hujjatlarida taqiqlanmagan boshqa manbalarni jalb etish; alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash obyektlarini loyihalashtirishda loyihalash tashkilotlari tomonidan energiya va resurslarni tejaydigan zamonaviy texnologiyalar joriy etilishini taʼminlash, shuningdek yuqori texnologik materiallar va buyumlardan samarali foydalanilishini nazorat qilish. 3. Belgilansinki: Direksiya tomonidan amalga oshiriladigan alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash Direksiyaning bank hisob raqamlarida jamlanadigan xalqaro grantlar, texnik koʻmaklashish mablagʻlari, xayriya ehsonlari, imtiyozli kreditlar, shu jumladan xorijiy imtiyozli kreditlar hamda qonun hujjatlarida taqiqlanmagan boshqa manbalar hisobiga belgilangan tartibda moliyalashtiriladi; Direksiyani saqlab turish Oʻzbekiston Respublikasi Vazirlar Mahkamasi tomonidan tasdiqlanadigan xarajatlar smetasiga muvofiq, shuningdek xalqaro grantlar, texnik koʻmaklashish mablagʻlari, xayriya ehsonlari, imtiyozli kreditlar, shu jumladan xorijiy imtiyozli kreditlar hamda qonun hujjatlarida taqiqlanmagan boshqa manbalardan umumiy tushumlar hisobiga amalga oshiriladi. 4. Quyidagilar: Oʻzbekiston Respublikasi Vazirlar Mahkamasi huzuridagi Alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash direksiyasining Ustavi 2-ilovaga muvofiq tasdiqlansin. 5. Oʻzbekiston Respublikasi Tashqi iqtisodiy faoliyat milliy bankiga jalb etiladigan mablagʻlarni jamlash uchun Direksiyaning milliy va xorijiy valyutadagi 29801 — “mijozlar bilan hisob-kitoblar” bank hisob raqamlarini uch bank kuni mobaynida ochishni taʼminlash tavsiya etilsin. Belgilansinki, Direksiya davlat roʻyxatidan oʻtkazilgandan keyin jalb etiladigan mablagʻlar belgilangan tartibda Direksiyaning asosiy yoki tegishli maxsus hisob raqamlariga oʻtkaziladi. 6. Toshkent shahri hokimligi bir hafta muddatda: Direksiya belgilangan tartibda davlat roʻyxatidan oʻtkazilishini; Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi bilan birgalikda va Vazirlar Mahkamasi bilan kelishgan holda Direksiyaning faoliyatini amalga oshirish uchun zarur shart-sharoitlarga ega boʻlgan xona berilgan holda u Toshkent shahrida joylashtirilishini taʼminlasin. 7. Oʻzbekiston Respublikasi Davlat arxitektura va qurilish qoʻmitasi manfaatdor vazirliklar va idoralar bilan birgalikda yuqori malakali mutaxassislar bilan toʻldirishda Direksiyaga koʻmaklashsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov zimmasiga yuklansin. 1. Ushbu Ustav Oʻzbekiston Respublikasi Vazirlar Mahkamasi huzuridagi Alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash direksiyasining (keyingi oʻrinlarda Direksiya deb ataladi) asosiy vazifalari, funksiyalari, huquqlari va javobgarligini, faoliyatining tashkiliy asoslarini belgilaydi. 2. Direksiya oʻz faoliyatida Oʻzbekiston Respublikasi Konstitutsiyasiga va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Ustavga va boshqa qonun hujjatlariga amal qiladi. 3. Direksiya davlat muassasasi shaklidagi yuridik shaxs hisoblanadi, mustaqil balansga, bankda hisob raqamlariga, Davlat gerbi tasviri tushirilgan va oʻz nomi davlat tilida yozilgan muhrga ega boʻladi. 4. Quyidagilar Direksiyaning asosiy vazifalari hisoblanadi: alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash masalalari boʻyicha Oʻzbekiston Respublikasi Prezidenti va Hukumatining qarorlari loyihalarini tayyorlash va belgilangan tartibda Oʻzbekiston Respublikasi Vazirlar Mahkamasiga kiritish; alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash boʻyicha loyihalarning buyurtmachisi funksiyalarini bajarish va ularning amalga oshirilishi sifatini nazorat qilish, shuningdek ularni oʻz vaqtida ishga tushirish; alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash uchun xalqaro grantlarni, texnikaviy koʻmaklashish mablagʻlarini, xayriya ehsonlarini, imtiyozli kreditlarni, shu jumladan xorijiy imtiyozli kreditlarni hamda qonun hujjatlarida taqiqlanmagan boshqa manbalarni jalb etish; alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash obyektlarini loyihalashtirishda loyihalash tashkilotlari tomonidan zamonaviy energiya va resurslarni tejaydigan texnologiyalar joriy etilishini taʼminlash, shuningdek yuqori texnologik materiallar va buyumlardan samarali foydalanilishini nazorat qilish. 5. Direksiya oʻziga yuklangan vazifalarga muvofiq belgilangan tartibda quyidagi funksiyalarni bajaradi: a) prognozlashtirish sohasida: Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining topshiriqlariga muvofiq alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlashni moliyalashtirishni Direksiyaning maxsus hisob raqamlarida jamlanadigan xalqaro grantlar, texnikaviy koʻmaklashish mablagʻlari, xayriya ehsonlari, imtiyozli kreditlar, shu jumladan xorijiy imtiyozli kreditlar hamda qonun hujjatlarida taqiqlanmagan boshqa manbalar hisobiga tashkil etish uchun obyektlar roʻyxatini tuzish yuzasidan takliflar kiritadi; manfaatdor vazirliklar va idoralar bilan kelishgan holda qurilishlarning manzilli roʻyxatlarini tasdiqlaydi; alohida muhim ijtimoiy, madaniy va tarixiy ahamiyatga ega boʻlgan obyektlar joylashtiriladigan tumanlarda tegishli qism (yoʻllar, kanalizatsiya, issiqlik, elektr, gaz, suv taʼminoti, telefonlashtirish va shu kabilar) yuzasidan muhandislik kommunikatsiyalarini yanada rivojlantirish masalalarini koʻrib chiqishda va qarorlar qabul qilishda qatnashadi; b) loyihalashtirish sohasida: loyihalarni va tanlov hujjatlarini ishlab chiqish uchun boshlangʻich-ruxsat beruvchi hujjatlarni tayyorlaydi, loyihalashtirish ishlarini bajarishga buyurtmalarning tanlov (tender) asosida joylashtirilishini tashkil etadi; loyihalash tashkilotiga birlamchi-ruxsat beruvchi hujjatlarni va loyihalashtirishga topshiriq beradi; ishlarni bajarishning kalendar jadvalini, loyiha va tanlov (tender hujjatlari) berilishini hisobga olgan holda tanlov (tender) savdolari gʻoliblari bilan loyihalashtirish ishlarini bajarish yuzasidan shartnomalar tuzadi; sinov, ilmiy-tadqiqot, arxeologiya ishlarini va boshqa ishlarni bajarish yuzasidan tegishli tashkilotlar bilan shartnomalar tuzadi; loyiha va tanlov (tender) hujjatlari ekspertizadan oʻtkazilishini, kelishilishini, tasdiqlanishini, shuningdek vakolatli ekspertiza organlarining asoslangan xulosalari va pudrat tashkilotlarining mulohazalari boʻyicha tegishli hujjatlarga tuzatishlar yoki qoʻshimchalar kiritilishini tashkil etadi; bosh pudrat va loyiha tashkilotlari, yetkazib beruvchilar, shuningdek boshqa tashkilotlar tomonidan shartnoma majburiyatlariga rioya etilishini tizimli asosda nazorat qiladi; v) qurilish maydonini tayyorlash ishlarini tashkil etish sohasida: qurilishni amalga oshirish uchun maydonni tanlash va ajratish boʻyicha komissiyalar ishida ishtirok etadi; quyidagilarga: elektr energiyasi uzatish havo liniyalari va aloqa liniyalari zonasida, temir yoʻllar polosasida, qurilish maydonida joylashgan yer osti kommunikatsiyalari (kabel, gaz quvuri, kanalizatsiya va boshqalar) oʻtadigan joylarda ishlarni bajarishga; shaharlar va aholi punktlarida alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash davrida obyektning loyiha-smeta hujjatlariga muvofiq mavjud manbalardagi elektr energiyasi, gaz, suv va bugʻdan, ular boʻlmaganda oʻzining gaz, suv, bugʻ va elektr taʼminoti obyektlaridan foydalanishga qurilish uchun yer uchastkalari berish toʻgʻrisidagi hujjatlarni, tegishli organlar va foydalanish xizmatlarining ruxsatnomalarini rasmiylashtiradi va pudratchilarga beradi; oʻrmon fondiga kirmaydigan daraxtlar va butalarni sanitariya tartibida kesishga hamda ekologiya va atrof muhitni muhofaza qilish hududiy boshqarmalari bilan kelishgan holda mahalliy ijro etuvchi hokimiyat organlarining ruxsati boʻyicha binolar, inshootlar va kommunikatsiyalarni qurish bilan bogʻliq kesishlarga yoʻl qoʻyiladi; mahalliy ijro etuvchi hokimiyat organlari bilan birgalikda obyekt qurilishi hududidagi buzilishi, koʻchirilishi yoki rekonstruksiya qilinishi kerak boʻlgan uylarda yashovchi fuqarolar koʻchirilishini taʼminlaydi; mahalliy ijro etuvchi hokimiyat organlari bilan birgalikda meva-rezavor meva daraxtlari va ekinlar, shuningdek fuqarolarga xususiy mulk huquqi bilan tegishli boʻlgan buziladigan turar joylar va imoratlar qiymatini qonun hujjatlarida belgilangan obyektning umumiy qiymati doirasida fuqarolarga toʻlaydi; davlat organlariga, yuridik va jismoniy shaxslarga tegishli boʻlgan buziladigan binolar va inshootlarning qoldiq balans qiymati hisob-kitoblarini tekshiradi; imoratlar va inshootlarni buzishdan olinadigan qismlarga ajratiladigan materiallar va asbob-uskunalar sotilishini taʼminlaydi; qurilish uchun geodeziya jihatidan rejalash asosini yaratadi; obyektlarni davlat arxitektura-qurilish nazorati inspeksiyalarida roʻyxatdan oʻtkazadi, shuningdek pudrat tashkilotlarida faoliyat turiga va ishlarni bajarishga litsenziyalar mavjudligini tekshiradi, mualliflik va texnikaviy nazoratni tashkil etadi va qurilish-montaj ishlarini bajarishga ruxsatnoma oladi; g) qurilishni, moliyalashtirishni, hisob va hisobotni tashkil etish sohasida: obyektlarni loyihalashtirish va qurishga, shu jumladan “foydalanishga tayyor holda” qurishga ishlarni (xizmatlarni) bajaruvchilarni tanlash boʻyicha tanlov (tender) savdolarini tashkil etadi va oʻtkazadi; loyihalashtirish va pudrat ishlari yuzasidan tanlov (tender) gʻoliblari boʻlgan loyiha va pudrat tashkilotlari bilan shartnomalar tuzadi; loyihani boshqarishni hamda alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlashning texnik jihatdan kuzatib borilishini taʼminlaydi; tanlov (tender) asosida belgilangan yoki aniqlashtirilgan kelishilgan shartnomaviy joriy narx asosida qurilishlarning manzilli roʻyxatlarini shakllantirish va aniqlashtirish uchun takliflar kiritadi; moliyalashtirishning kelishilgan jadvallariga muvofiq loyiha ishlarini va obyektlar qurilishini moliyalashtirishning oʻz vaqtida boshlanishini va joriy moliyalashtirishni taʼminlaydi, moliyalashtiruvchi bankka buning uchun zarur boʻlgan hujjatlarni taqdim etadi; buxgalteriya, operativ va statistika hisobini yuritadi, tasdiqlangan shakllarga muvofiq faoliyat turlari boʻyicha hisobotni tuzadi va tegishli organlarga taqdim etadi hamda ularning ishonchliligi uchun javob beradi; ishlar bajarilganligi va xizmatlar koʻrsatilganligi uchun obyekt qurilishida band boʻlgan pudrat, loyihalash va boshqa tashkilotlarning toʻlovga taqdim etilgan maʼlumotnomalarini, schyot-fakturalarini tekshiradi; bajarilgan ishlar hajmlari va qiymati toʻgʻrisidagi imzolangan maʼlumotnomalar, schyot-fakturalar asosida ishlar uchun haq toʻlaydi, shuningdek qurilishi tugallangan obyektlar boʻyicha uzil-kesil hisob-kitob qiladi; pudrat, loyihalash tashkilotlari va boshqa tashkilotlarga ular tomonidan shartnoma majburiyatlari bajarilmagan yoki zarur tarzda bajarilmagan taqdirda moliyaviy sanksiyalarni (jarima, penyani) toʻlash toʻgʻrisida talabnomalar taqdim etadi; obyektni (foydalanishga tayyor holda) qurishda ishlarni bajarish va obyekt qurilishini moliyalashtirish jadvallariga muvofiq pudratchiga avans beradi va uni joriy moliyalashtiradi; obyektlarni qurish, rekonstruksiya qilish va mukammal taʼmirlashni kuzatib boradi va ularni texnik jihatdan nazorat qiladi; d) qurilishi tugallangan obyektlarni foydalanishga qabul qilib olish sohasida: qurilishi tugallangan obyektlarni shaharsozlik normalari va qoidalariga, texnik jihatdan tartibga solish sohasidagi boshqa normativ hujjatlarga muvofiq foydalanishga qabul qilishni tashkil etadi, shu jumladan: davlat qabul qilish komissiyasiga qurilishi tugallangan obyektlar boʻyicha zarur hujjatlarni (pudrat tashkilotlari bilan birgalikda) taqdim etadi; foydalanishga qabul qilingan obyektlarni, ijro muddatlarini, ishchi va davlat qabul qilish komissiyasining hujjatlarini barcha zarur ilovalari bilan birgalikda foydalanuvchi organlarga (tashkilotlarga) beradi. e) jihozlash sohasida: obyektlarni zarur zamonaviy asbob-uskunalar, kompyuter texnikasi, mebel va jihozlar bilan jihozlash yuzasidan taqdim etilayotgan dasturlarni koʻrib chiqadi; obyektlarni zarur zamonaviy asbob-uskunalar, kompyuter texnikasi, mebel va jihozlar bilan jihozlash yuzasidan maslahat berish uchun ilmiy-tadqiqot institutlari, xorijiy kompaniyalar, oliy taʼlim muassasalari va madaniy markazlarning yetakchi mutaxassislarini shartnoma asosida jalb etadi. 6. Texnik jihatdan nazorat qilish Direksiya tomonidan obyektni qurish, rekonstruksiya qilish va mukammal taʼmirlashning butun davri mobaynida amalga oshiriladi. Direksiya asosiy vazifalar bilan birgalikda texnik jihatdan nazorat qilish doirasida: qurilish-montaj ishlari, qoʻllaniladigan konstruksiyalar, buyumlar, materiallar va yetkazib beriladigan asbob-uskunalarning loyiha yechimlariga, shaharsozlik normalari va qoidalari talablariga, standartlarga, texnik shartlarga va texnik jihatdan tartibga solish sohasidagi boshqa normativ hujjatlarga muvofiqligini nazorat qiladi; qurishda foydalaniladigan konstruksiyalar, buyumlar va materiallar sifatini tasdiqlaydigan hujjatlar (texnik pasportlar, sertifikatlar, laboratoriya sinovlari natijalari va shu kabilar) mavjudligini tekshiradi; qurilish jarayonida geodeziya ishlari bajarilishini nazorat qiladi; qurilish-pudrat tashkilotlarining xodimlari bilan birgalikda bajarilgan ishlar hajmlari va sifati hamda keyingi ishlarni bajarishda ochiladigan konstruktiv elementlarni tekshiruvdan oʻtkazadi va baholaydi, ochilgan ishlarni tekshiruvdan oʻtkazishda dalolatnoma rasmiylashtirilgunga qadar ishlarni davom ettirishni taqiqlash boʻyicha talablarni taʼminlaydi; obyektning tayyor boʻlishiga koʻra pudrat va ixtisoslashtirilgan (montaj) tashkilotlari, shuningdek loyiha tashkilotlari vakillari ishtirokida binolar va inshootlarning muhim konstruksiyalarini, koʻpriklarning tayanchlari va oʻtkazish qurilmalarini, sigʻimli inshootlarni, koʻtarib turuvchi metall-beton konstruksiyalarni va shu kabilarni oraliq qabul qilib olishlarni amalga oshiradi; davlat arxitektura-qurilish nazorati inspeksiyalari, davlat nazoratining boshqa organlari va davlat qabul qilish komissiyasi bilan birgalikda montaj qilish uchun olingan asbob-uskunalarning holati va loyihaga muvofiqligini tekshiradi, ularni montaj qilish sifatini baholaydi, kompleks sinovdan oʻtkazilishini va qabul qilinishini amalga oshiradi; bajarilgan va taqdim etilgan hajmlar va sifatning loyiha-smeta hujjatlari bilan tasdiqlangan qurilish-montaj ishlari toʻloviga muvofiqligini nazorat qiladi; qabul qilingan va haqi toʻlangan qurilish-montaj ishlari hajmlari va qiymatining, shuningdek pudrat tashkiloti tomonidan sifatsiz bajarilgan qurilish-montaj ishlari hajmlari va qiymatining hamda nuqsonlarni bartaraf etish va qaytadan bajarish xarajatlarining hisobini yuritadi; dastlabki bajarish texnik hujjatlarining mavjudligini va yuritilishi toʻgʻriligini hamda qurilish-montaj ishlarini bajarishda kamchiliklar va nuqsonlar aniqlanganligi sababli ularga oʻzgartirishlar kiritilishini nazorat qiladi; pudrat tashkilotlari tomonidan mualliflik nazoratining va davlat arxitektura-qurilish nazoratining koʻrsatmalari va topshiriqlari, shuningdek buyurtmachining texnik nazorati talablari bajarilishini nazorat qiladi; ishchi komissiyalar (qabul qilish komissiyalari) bilan birgalikda qabul qilib olishda alohida konstruksiyalar va uzellar, qurilish-montaj ishlari turlari, asbob-uskunalar va mexanizmlar sifatini tekshiradi; oʻz vakolatlari doirasida konservatsiya qilinishi kerak boʻlgan obyektlar, binolar va inshootlarni tekshiruvdan oʻtkazadi, binolar va ishnootlarni konservatsiya qilishga yoki ularning qurilishini vaqtincha toʻxtatishga hujjatlarni rasmiylashtiradi, shuningdek obyektlarni ishlarni davom ettirish uchun qurilish-montaj tashkilotlariga berishda ularning texnik holatini baholaydi; davlat nazorati organlari va davlat arxitektura-qurilish nazorati inspeksiyalari, moliyalashtiruvchi banklar, shuningdek idoraviy inspeksiyalar va komissiyalar bilan birgalikda tekshiruvlar oʻtkazadi; davlat arxitektura-qurilish nazorati inspeksiyasini qurilish obyektlaridagi avariya holatining barcha holatlari va avariyalarni bartaraf etish ishlari hajmlari toʻgʻrisida xabardor qiladi. 7. Direksiya quyidagi huquqlarga ega: Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining qarorlariga muvofiq alohida muhim ijtimoiy, madaniy va tarixiy ahamiyatga ega boʻlgan obyektlarni qurish, rekonstruksiya qilish va mukammal taʼmirlash, shu jumladan yangidan boshlanadigan va qurilishi tugallanmagan obyektlar boʻyicha buyurtmachi funksiyasini amalga oshirish; zarurat boʻlganda, ishlar hajmlari mavjud boʻlishiga koʻra, Direksiyaning belgilangan shtatdagi xodimlari soni doirasida obyektlarni qurish, rekonstruksiya qilish va mukammal taʼmirlash davrida Qoraqalpogʻiston Respublikasida, respublika viloyatlari va shaharlarida filiallar (yuridik shaxs tashkil etmasdan) tashkil etish; loyihalarni amalga oshirish doirasida yuridik va jismoniy shaxslar bilan oʻzaro munosabatlarda oʻz vakolatiga kiradigan masalalar boʻyicha Oʻzbekiston Respublikasi Vazirlar Mahkamasi manfaatlarini ifodalash; Direksiyaga belgilangan tartibda berilgan mol-mulkdan foydalanish; obyektlarni loyihalashtirish va qurish boʻyicha ishlarni bajarishga (xizmatlar koʻrsatishga) shartnomalar tuzish; Direksiyaga yuklangan vazifalar ijro etilishi bilan bogʻliq ishlarni bajarish uchun mutaxassislarni belgilangan tartibda jalb etish. Direksiya qonun hujjatlariga muvofiq boshqa huquqlarga ham ega boʻlishi mumkin. 8. Direksiya oʻziga yuklangan vazifalar va funksiyalarning samarali bajarilishi uchun javob beradi. 9. Direksiya alohida mol-mulkka egalik qiladi, mustaqil balans yuritadi. 10. Direksiyani saqlab turish Oʻzbekiston Respublikasi Vazirlar Mahkamasi tomonidan tasdiqlanadigan xarajatlar smetasiga muvofiq, shuningdek xalqaro grantlar, texnik koʻmaklashish mablagʻlari, xayriya ehsonlari, imtiyozli kreditlar, shu jumladan xorijiy imtiyozli kreditlardan tushgan umumiy tushumlar hisobiga amalga oshiriladi. 11. Direksiyaga biriktirilgan mol-mulk davlat mulki hisoblanadi. 12. Direksiyaning tuzilmasi va shtat jadvali, lavozim maoshlari miqdorlari, mehnatga haq toʻlash va mukofotlash tartibi Oʻzbekiston Respublikasi Vazirlar Mahkamasi tomonidan tasdiqlanadi. 13. Direksiyani boshqarish Oʻzbekiston Respublikasi Vazirlar Mahkamasi tomonidan lavozimga tayinlanadigan va lavozimdan ozod etiladigan direktor tomonidan amalga oshiriladi. 14. Direktor: xodimlar oʻrtasida vazifalarni taqsimlaydi; Direksiya faoliyatiga rahbarlik qiladi hamda Direksiyaga yuklangan vazifalar va funksiyalarning bajarilishi uchun shaxsan javob beradi; investitsiya loyihalarini, shu jumladan “foydalanishga tayyor” shartlari bilan amalga oshirish uchun tegishli tashkilotlar, shu jumladan xorijiy tashkilotlar bilan shartnomalar tuzadi; Direksiya nomidan ish koʻradi hamda yuridik va jismoniy shaxslar, shu jumladan xorijiy yuridik va jismoniy shaxslar bilan oʻzaro munosabatlarda uning manfaatlarini ifodalaydi; zarurat boʻlganda Oʻzbekiston Respublikasi Vazirlar Mahkamasi bilan kelishgan holda Direksiyaning tuzilmasiga xodimlarning tasdiqlangan shtatdagi xodimlar soni doirasida oʻzgartirishlar kiritadi; qonun hujjatlariga muvofiq boshqa vakolatlarni ham amalga oshiradi. 141. Direktor oʻrinbosari va Direksiyaning bosh muhandisi Oʻzbekiston Respublikasi Vazirlar Mahkamasi bilan kelishgan holda Direksiya direktori tomonidan lavozimga tayinlanadi va lavozimdan ozod qilinadi. 15. Pul va mulk tarzidagi barcha hujjatlar direktor, bosh buxgalter yoki direktor yoki bosh buxgalter tomonidan imzolangan va muhr bilan tasdiqlangan ishonchnoma berilgan shaxs tomonidan imzolanadi. 16. Direksiya budjet tashkilotlari uchun belgilangan tartibda hisob va hisobotni, shuningdek qonun hujjatlarida belgilangan tartibga muvofiq statistika hisobotini va boshqa hisobotlarni yuritadi. 17. Direksiyaning moliya-xoʻjalik faoliyatini nazorat qilish, tekshirish yoki taftish qilish qonun hujjatlarida belgilangan tartibda tegishli nazorat organlari tomonidan amalga oshiriladi. 18. Direksiyani qayta tashkil etish yoki tugatish qonun hujjatlarida belgilangan tartibda amalga oshiriladi.